मैं क्यूँ लिखता हूँ, यह सम्भवतः मेरे अस्तित्व के होने का सा प्रश्न है.. जिसका बिना लाग-लपेट मुझे यही उत्तर सूझता है कि कविताओं का होना मुझमें मेरा होना है। एक स्थिति जिसमें होकर ही उसका होना जाना जा सकता है। इसे यूँ भी समझा जा सकता है कि यदि न ही लिखा जाये, तो लिखने के कारण अज्ञात भी रह जायें। इसमें मण्टो की सी साफ़गोई नहीं कि मैं पैसे कमाने के लिए लिखता हूँ। निश्चित ही है कि अब तक किसी मञ्च के अभाव में मेरे लिखने में पेशेवराना परिपक्वता का अभाव है/होगा। मेरे लिखने का कारण बुकोव्स्की का ज़िन्दगी और मौत के बीच का बयान भी नहीं। मेरा लिखना मेरे ख़ुद के ज़ेहन में अपने वजूद की पशोपेश का होना है। मैं लिखने में खुद का होना ढूँढ रहा हूँ। मुझे लगता है कि सहजता जब गर्भिणी हो और सन्तान बालिका हो तो इसे कविता का होना कहते हैं, सन्तान बालक हो तो क्रांति होती है।